**Despre mare**

*Ella Blue*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne trecem cu norii, rămânem cu valul,

Firave luciri străvezii, de lumină,

Purtate în vals unduit de verbină,

Dantele de lacrimi, ce sfâșie malul.

Ne-alungă uitarea în zările reci.

Speranța plutește pe nori fumurii.

Nu-s aripi în zare să-mi spună că vii.

Doar valul și marea mai scurmă poteci.

Și-mi pare că cerul se-nchină la mare,

Corabie ninsă cu flori pe catarg,

Pe-altarul de unde plutind a chemare

Așteaptă albastrul să vină din larg,

Iubirii divine, celestă-nchinare

Și rugi vălurind ce la țărmuri se sparg.